Kiievis Iseseisvuse väljakul on täna toimunud verised kokkupõrked, mis on ERR-i korrespondendi Igor Taro kinnitusel nõudnud täna üle 30 ohvri ning terav olukord ei näita rahunemise märke. Uudisele lisatud ERR-i video sisaldab häirivaid kaadreid.

Taro rääkis kell 15 rahvusringhäälingu raadiouudistele, et miilitsajõud on nii mõneski kohas taandunud, samal ajal kui meeleavaldajad ehitavad uusi barrikaade ning valmistuvad end uue rünnaku eest kaitsma.

"Neid ei ole kuskil näha ja ma ütleks senise kogemuse põhjal, et see võib olla üpris halb märk. Võib-olla grupeeritakse kuskil jõudusid ümber ja plaanitakse kuskilt mujalt suunast peale tulla," selgitas ta olukorra tõsidust.

ERR-i korrespondent rääkis, et näiteks nende hotelli fuajee on muutunud välihaiglaks, kuhu oli viimati toodud 13 hukkunut.

"Kümme minutit tagasi käisime ringkäigul, siis käis protestijate seas kibekiire töö. Kogu see protestijate kamp on nagu üks sipelgapesa, kes kibekiiresti ehitab järjest ettepoole takistusi, kaitsmaks ennast võimaliku järjekordse rünnaku eest. Ootusärevus on suur, kuna pole aru saada, kuhu see miilits on kadunud ja mida nad teevad," lausus Taro.

Meeleavaldajate kaitsetegevus on tema sõnul väga hästi koordineeritud: tegutsetakse läbi häälside kindla plaani järg ning on olemas eesliin ja teine kaitseliin.

"Kui väljakul hommikul rünnak toimus, siis kogu juhtimine käis läbi valjuhääldite lava pealt, kus suunati sajapealistes üksustesse jaotatud inimesi," kirjeldas Taro.

Ta rääkis, et on näinud meeleavaldajate käes väikekaliibrilisi sportrelvi, mis on siiski eluohtlikud.

"Oleme näinud ka seda, et miilitsajõudude poolt on täna maha lastud surnuks vähemalt 30 inimest ja veel kümneid inimesi vigastada saanud. Meeleavaldajad oma relvastuses siiski on miilitsast paar sammu tagapool," märkis korrespondent.

Keskpäeval ütles Taro, et protestijad on muutunud vihasemaks ja nendes on tunda ka kättemaksu himu. Pidevalt on kuulda laske ning kärgatusi. Kanderaamidel kantakse nii haavatuid kui hukkunuid.

Taro tundis muret, et valitsus võib oma ebaadekvaatse käitumisega jätkata ja see võib viia välja olukorrani, kus miilitsad hakkavad lihtsalt laipade otsa komistama. "See on täiesti realistlik perspektiiv, kui vaadata, kuidas asjad on hakanud arenema," sõnas Taro.

Ta pidas vähetõenäoliseks, et Maidanil keegi enam mingitele läbirääkimistele Janukovõtšiga loodab.

Taro lisas veel, et nüüdseks on protestijad ehitanud Maidanil uue barrikaadi sinna, kus veel eile oli miilitsa tagala.

Küsimusele, kas väljakul on näha ka provokaatoreid, ei osanud Taro otseselt vastata. "Raske öelda, kes on provokaator ja kes läheb niisama asjaga kaasa. On väga erinevaid inimesi, kes täidavad kõik oma rolli, aga samas töötavad ühise eesmärgi nimel," kirjeldas Taro.